ไฟแนนเชียลไดเจสต์
ทริสคงเครดิตหุ้นกู้ไม่มีประกัน PTTEP
4 เม.ย. 2555

ทริสคงเครดิตหุ้นกู้ไม่มีประกัน PTTEP 
บริษัท ทริสเรทติ้ง ประกาศคงอันดับเครดิตองค์กรและหุ้นกู้ไม่มีประกันของบริษัท ปตท.สำรวจและผลิตปิโตรเลียม (ปตท.สผ.) หรือ PTTEP ที่ระดับ “AAA” ด้วยแนวโน้ม “Stable” หรือ “คงที่” โดยอันดับเครดิตสะท้อนสถานะผู้นำในธุรกิจสำรวจและผลิตปิโตรเลียมในประเทศไทย ปริมาณสำรองปิโตรเลียมที่มีมากพอ การสนับสนุนจากภาครัฐในฐานะที่เป็นตัวแทนรัฐบาลไทย ในการถือสัมปทานปิโตรเลียมและฐานะทางการเงินที่ดี รวมถึงความเสี่ยงในการดำเนินธุรกิจในต่างประเทศ 
ในขณะที่แนวโน้มอันดับเครดิต “คงที่” สะท้อนการคาดการณ์ว่า ปตท.สผ. จะยังคงดำรงฐานะทางการเงินที่แข็งแกร่งต่อไปได้ แม้จะต้องเผชิญกับแผนการลงทุนที่สูงในช่วงปี 25552559 นอกจากนี้คาดว่าการดำเนินนโยบายทางการเงินที่ระมัดระวังและเข้มงวดจะช่วยให้บริษัทสามารถลงทุนตามแผนการเติบโตได้ โดยไม่ทำให้ฐานะทางการเงินของบริษัทอ่อนแอลง
HTECH ตั้งเป้ารายได้โตไม่ต่ำกว่า 25% 
นายพีท ริมชลา ประธานเจ้าหน้าที่บริหาร บริษัท แฮลเซี่ยน เทคโนโลยี่ (HTECH) เปิดเผยว่า แผนการดำเนินธุรกิจในปี 2555 บริษัทยังคงเน้นขยายการลงทุนโดยการซื้อเครื่องจักรใหม่เพิ่มขึ้น เพื่อพัฒนาผลิตภัณฑ์ในส่วนต่างๆ รองรับความต้องการของลูกค้าในกลุ่มอุตสาหกรรมชิ้นส่วนรถยนต์ อุตสาหกรรมชิ้นส่วนเครื่องจักรกลและอุตสาหกรรมชิ้นส่วนฮาร์ดดิสก์ไดรฟ์ ซึ่งยังคงขยายตัวได้ต่อเนื่อง 
นอกจากนี้ บริษัทมีแผนจะขยายตลาดต่างประเทศเพิ่ม เช่น ฟิลิปปินส์ มาเลเซีย และอินโดนีเซีย จากเดิมส่งออกที่เกาหลี สิงคโปร์ ญี่ปุ่น และยุโรป บริษัทจึงตั้งเป้าการเติบโตของรายได้ในปีนี้น่าจะเติบโตไม่ต่ำกว่า 25% จากปี 2554 ซึ่งมีรายได้รวม 420 ล้านบาท มีกำไรสุทธิ 86.85 ล้านบาท และกำไรต่อหุ้น 0.36 บาท
CIG ปรับโครงสร้างองค์กรรับธุรกิจโต
คณะกรรมการบริหารบริษัท ซี.ไอ.กรุ๊ป (CIG) มีมติอนุมัติปรับปรุงโครงสร้างองค์กรใหม่ เพื่อรองรับการขยายตัวทางธุรกิจของบริษัท จึงได้แต่งตั้งผู้บริหารระดับสูงจำนวน 2 คน โดยให้ นายไสว ฉัตรชัยรุ่งเรือง เลื่อนขึ้นไปดำรงตำแหน่งประธานสายงานการเงินและฝ่ายพัฒนาธุรกิจในกลุ่มบริษัท
สำหรับนายธีระ พุ่มเสนาะ ปัจจุบันดำรงตำแหน่งกรรมการบริษัท กรรมการบริหารและให้ดำรงตำแหน่งกรรมการผู้จัดการ เพิ่มอีกตำแหน่ง มีผลตั้งแต่วันที่ 1 เม.ย. 2555 เป็นต้นไป